高文廟
作者：趙汝譡
朝代：宋

paragraphs: 盛朝陵谷遠，遺廟林麓長。
美哉漢二君，百世常流光。
功高拯塗炭，德盛敦農桑。
興禮表儒化，授經恢士方。
盡令秦網壞，汔復周道康。
下國崇明祀，令人薦嘉嘗。
豆籩列臣佐，冠佩參侯王。
蒼髮商山中，素編穀城傍。
曾云絳灌輩，敢厠蕭曹行。
奇才洛陽子，抱策意激揚。
蘭芷弔沉汨，風沙歎遊湘。
遇合從古難，賦騷空自傷。
逮平襲衰緒，終獻委絕綱。
罔念開承初，巍巍炎祚昌。
階庭上蘚迹，祝史陳椒漿。
跪起敢不敬，詠歌獨無忘。